Bejaarde man se liggaam in rivier aangetrefArgieffoto Die liggaam van ŉ bejaarde man, vermoedelik in sy 80’s, is Woensdag in ŉ rivier in Randpark in Johannesburg aangetref. Annine Siddall, ER24-woordvoerder, sê plaaslike soek-en-reddingspanne is na die toneel ontbied nadat ŉ plaaslike inwoner die liggaam van die man in die water opgemerk het. Volgens Siddall was lede van die soek-en-reddingspan reeds besig om die man se liggaam uit die rivier toe haal met die aankoms van ER24-nooddienste by die toneel. “Paramedici kon nie onmiddellik vasstel hoe lank die man se liggaam al in die water was nie,” sê sy. “Hy is op die toneel dood verklaar.” Die presiese omstandighede rondom die voorval is nié bekend nie. Dit is nie duidelik of die polisie in dié stadium enige gemene spel vermoed nie. Die polisie het ŉ ondersoek na die voorval van stapel gestuur.